Na temelju članka 86. Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23), u daljnjem tekstu: Zakon, te temeljem članka 33. točka 3. Statuta Općine Jelenje (“Službene novine Općine Jelenje“ broj 59/23), Općinsko vijeće, na 21. sjednici, 20. rujna 2024., donosi

**Odluku o izradi izmjene i dopune**

**Prostornog plana uređenja Općine Jelenje**

***Opće odredbe***

Članak 1.

Donosi se odluka o izradi izmjene i dopune Prostornog plana uređenja Općine Jelenje, u daljnjem tekstu: Odluka.

Donošenjem ove Odluke započinje postupak izrade i donošenja izmjene i dopune Prostornog plana uređenja Općine Jelenje ("Službene novine Primorsko-goranske županije", broj 40/07, 15/11, 37/12-ispravak, 38/14 i 09/17 i "Službene novine Općine Jelenje" broj 05/18 ispravak, 14/18, 20/19-pročišćeni tekst i 58/23), u daljnjem tekstu: izmjena i dopuna Plana.

Nositelj izrade izmjene i dopune Plana je Općina Jelenje, Jedinstveni upravni odjel, u daljnjem tekstu: Nositelj izrade.

Odgovorna osoba Nositelja izrade je čelnik tijela iz stavka 3. ovoga članka.

***Pravna osnova za izradu izmjene i dopune Plana***

Članak 2.

Postupak izrade i donošenja izmjene i dopune Plana temelji se na odredbama članka 86. do članka 112. Zakona, a u skladu s odredbama Pravilnika o prostornim planovima (Narodne novine broj 152/23), u daljnjem tekstu: Pravilnik, i ostalim važećim propisima iz područja prostornog uređenja.

***Razlozi donošenja izmjene i dopune Plana, ciljevi i programska polazišta***

Članak 3.

Ovom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade izmjene i dopune Plana.

Razlozi za donošenje izmjene i dopune Plana:

1. Usklađenost sa zakonskim i podzakonskim okvirom
   1. Zakonska obveza izrade izmjene i dopune Plana i usklađenje sa Zakonom

Osnovni razlozi za pokretanje postupka izrade i donošenja Izmjena i dopuna Prostornog plana uređenja Općine Jelenje su usklađenje s novom zakonskom regulativom, u prvom redu s novim Pravilnikom o prostornim planovima (NN 152/23).

* 1. Usklađenje s planom više razine

Sukladno odredbama članka 61. stavka 2. Zakona o prostornom uređenju („Narodne novine“ br. 153/13, 65/17, 114/18, 39/19, 98/19 i 67/23), Prostorni plan uređenja Općine Jelenje mora biti usklađen s prostornim planom više razine, odnosno s Prostornim planom Primorsko-goranske županije (Službene novine PGŽ 32/13, 7/17-ispravak, 41/18, 4/19-pročišćeni tekst, 18/22, 40/22- pročišćeni tekst, 35/23 i 12/24-pročišćeni tekst)

* 1. Usklađenje s planom šireg područja iste razine

Nema prostornog plana šireg područja iste razine.

1. Određivanje novih prostorno planskih rješenja

Kroz ove izmjene i dopune Prostornog plana uređenja Općine Jelenje ne planiraju se nova prostorno planska rješenja već se važeći prostorni plan mijenja na način da se postojeća planska rješenja usuglašavaju s Pravilnikom o prostornim planovima.

Osnovni ciljevi i programska polazišta za izradu izmjene i dopune Plana:

Programsko polazište za izradu Izmjena i dopuna Prostornog plana uređenja Općine Jelenje je usklađivanje s novim Pravilnikom o prostornim planovima koji je stupio na snagu 01. siječnja 2024. godine te s posljednjim izmjenama i dopunama Zakona o prostornom uređenju, a kojim je propisana obveza vođenja svih budućih izmjena i dopuna prostornih planova, kao i donošenje novih, kroz elektronički sustav „ePlanovi“ čime se stvaraju prostorni planovi „nove generacije“ te će se olakšati, osuvremeniti, unificirati i digitalizirati procedura izrade prostornih planova općenito.

Ovim izmjenama i dopunama plana preispitati će se i propisivanje obaveze izrade urbanističkih planova uređenja.

***Obuhvat izmjene i dopune Plana***

Članak 4.

Granice obuhvata Izmjena i dopuna Prostornog plana uređenja Općine Jelenje identične su granicama obuhvata Plana tj. administrativnom području Općine Jelenje.

***Sažeta ocjena stanja u obuhvatu izmjene i dopune Plana***

Članak 5.

Za područje Općine Jelenje na snazi je Prostorni plan uređenja Općine Jelenje ("Službene novine Primorsko-goranske županije", broj 40/07, 15/11, 37/12-ispr., 38/14 i 09/17 i ''Službene novine Općine Jelenje'', broj 05/18 - ispravak,14/18, 20/19-proč.tekst i 58/23).

Prostorni plan Općine Jelenje se od svog stupanja na snagu, uz nekoliko izmjena i dopuna, kontinuirano primjenjuje i osnova je osiguranja načela prostornog uređenja utvrđenih Zakonom. Posljednjom izmjenom i dopunom plana koja je stupila na snagu u lipnju 2023.g. izvršena je sveobuhvatna izmjena kojom je izvršeno usklađenje sa Prostornim planom Primorsko-goranske županije te ostalim zakonskim i podzakonskim propisima.

***Popis sektorskih strategija i drugih dokumenata u skladu s kojima se utvrđuju zahtjevi za izradu izmjene i dopune Plana***

Članak 6.

U postupku izrade Izmjena i dopuna Prostornog plana uređenja Općine Jelenje koristit će se postojeća dokumentacija, kao i ona čija je izrada u tijeku, podaci sadržani u informacijskom sustavu prostornog uređenja te podaci, planske smjernice i propisani dokumenti koje će biti na raspolaganju u fazi izrade Nacrta prijedloga te podaci, planske smjernice i dokumenti dostavljeni od strane javnopravnih tijela.

***Način pribavljanja stručnih rješenja za izradu izmjene i dopune Plana***

Članak 7.

Stručna rješenja za izradu Izmjena i dopuna Prostornog plana uređenja Općine Jelenje izradit će ovlašteni izrađivač prostorno-planske dokumentacije.

Pribavljanje stručnih rješenja i podloga provest će nositelj izrade putem za to ovlaštenih osoba i u suradnji sa stručnim izrađivačem Izmjena i dopuna Prostornog plana uređenja Općine Jelenje.

***Popis javnopravnih tijela određenih posebnim propisima, koja daju zahtjeve za izradu izmjene i dopune Plana iz područja svog djelokruga, te drugih sudionika i korisnika prostora koji trebaju sudjelovati u izradi izmjene i dopune Plana***

Članak 8.

Poziv na dostavu zahtjeva za izradu izmjene i dopune Plana uputit će se sljedećim javnopravnim tijelima:

* 1. Hrvatske vode, VGO za slivove sjevernoga Jadrana, HR-51000 Rijeka, Đure Šporera 3.
  2. Primorsko-goranska županija, Upravni odjel za prostorno uređenje, graditeljstvo i zaštitu okoliša, HR-51000 Rijeka, Riva 10/III.
  3. KD VODOVOD I KANALIZACIJA d.o.o., HR-51000 Rijeka, Dolac 14.
  4. Ministarstvo kulture i medija, Uprava za zaštitu kulturne baštine, Konzervatorski odjel u Rijeci, HR-51000 Rijeka, Užarska 26.
  5. Ministarstvo prostornoga uređenja, graditeljstva i državne imovine, Uprava za prostorno uređenje i dozvole državnog značaja, HR-10000 Zagreb, Ulica Republike Austrije 14.
  6. Ministarstvo znanosti i obrazovanja, HR-10000 Zagreb, Donje Svetice 38.
  7. Ministarstvo turizma i sporta, Uprava za sport, HR-10000 Zagreb, Prisavlje 14.
  8. Ministarstvo obrane, Uprava za materijalne resurse, Sektor za vojnu infrastrukturu i zaštitu okoliša, Služba za vojno graditeljstvo i energetsku učinkovitost, HR-10000 Zagreb, Trg kralja Petra Krešimira IV 1.
  9. Ministarstvo zaštite okoliša i zelene tranzicije, Uprava za zaštitu prirode, HR-10000 Zagreb, Radnička cesta 80.
  10. Ministarstvo poljoprivrede, HR-10000 Zagreb, Ulica grada Vukovara 78.
  11. Hrvatske šume d.o.o., Uprava šuma Podružnica Delnice, HR-51300 Delnice, Supilova 32.
  12. Hrvatske autoceste d.o.o., HR-10000 Zagreb, Širolina ulica 4.
  13. Hrvatske ceste d.o.o., Sektor za održavanje i promet, Poslovna jedinica Rijeka, Tehnička ispostava Rijeka, HR-51000 Rijeka, Nikole Tesle 9/IX.
  14. Županijska uprava za ceste Primorsko-goranske županije, HR-51000 Rijeka, Nikole Tesle 9/X.
  15. Hrvatska regulatorna agencija za mrežne djelatnosti, HR-10110 Zagreb, Ulica Roberta Frangeša Mihanovića 9.
  16. HEP-Operator distribucijskog sustava d.o.o., HR-10000 Zagreb, Ulica Grada Vukovara 37.
  17. HEP-Proizvodnja d.o.o., HR-10000 Zagreb, Ulica grada Vukovara 37.
  18. Hrvatski operator prijenosnog sustava d.d., Prijenosno područje Rijeka, HR-51211 Matulji, Marinčićeva ulica 3.
  19. PLINACRO d.o.o., HR-10000 Zagreb, Savska cesta 88a.
  20. ENERGO d.o.o., HR-51000 Rijeka, Dolac 14.

Poziv na dostavu zahtjeva za izradu izmjene i dopune Plana uputit će se i drugim sudionicima i korisnicima prostora koji sudjeluju u izradi izmjene i dopune Plana:

1. Javna ustanova Zavod za prostorno uređenje Primorsko-goranske županije, HR-51000 Rijeka, Splitska 2.
2. TURISTIČKA ZAJEDNICA OPĆINE JELENJE, HR-51218 Dražice, Dražičkih boraca 64.
3. KOMUNALNO DRUŠTVO JELENJE, HR-51218 Dražice, Dražičkih boraca 55.

Rok za dostavu zahtjeva je 30 dana od zaprimanja poziva za dostavu zahtjeva.

Ako javnopravno tijelo ne dostavi zahtjeve u roku iz prethodne alineje, smatra se da zahtjeva nema.

Putem pošte te elektroničkim putem, u skladu s odredbama važećeg Zakona.

***Dinamika s fazama izrade izmjene i dopune Plana***

Članak 9.

Rok u kojemu su javnopravna tijela i drugi sudionici obavezni dostaviti svoje zahtjeve, planske smjernice ili propisane dokumente iz područja svog djelokruga (sukladno čl. 90. Zakona o prostornom uređenju) je najviše 30 dana od dana zaprimanja poziva i ove Odluke.

Rok za izradu Nacrta Prijedloga Izmjena i dopuna Prostornog plana uređenja Općine Jelenje je 9 mjeseci od dana dostave zahtjeva javnopravnih tijela sukladno čl. 90 Zakona.

Postupak provedbe javne rasprave propisan je člancima 96., 97. i 98. Zakona o prostornom uređenju. Javni uvid u Prijedlog Izmjena i dopuna Prostornog plana uređenja Općine Jelenje trajat će najmanje 8 dana.

Nacrt Konačnog prijedloga Izmjena i dopuna Prostornog plana uređenja Općine Jelenje izrađuje stručni izrađivač zajedno s nositeljem izrade. Rok za izradu nacrta Konačnog prijedloga je 30 radnih dana od izrade Izvješća o javnoj raspravi.

Ostali rokovi i dinamika izrade određeni su Zakonom o prostornom uređenju.

***Izvori financiranja izrade izmjene i dopune Plana***

Članak 10.

Izrada Izmjena i dopuna Prostornog plana uređenja Općine Jelenje prijavit će se na javni Poziv za dodjelu bespovratnih sredstva za izradu prostornih planova nove generacije putem elektroničkog sustava „ePlanovi“ koje je raspisalo Ministarstvo prostornoga uređenja, graditeljstva i državne imovine.

Stopa sufinanciranja prihvatljivih troškova iznosi 100%.

***Druga pitanja značajna za izradu izmjene i dopune Plana***

Članak 11.

U skladu s člankom 86. Zakona na Prijedlog odluke o izradi izmjene i dopune Plana sukladno posebnim propisima kojima se uređuje zaštita okoliša i prirode pribavljeno je:

 Mišljenje, KLASA: 351-01/24-04/52, URBROJ: 2170-03-08/5-24-3 od 8. kolovoza 2024. koje je izdalo nadležno tijelo za zaštitu okoliša i prirode: Primorsko goranska županija, Upravni odjel za prostorno uređenje, graditeljstvo i zaštitu okoliša.

Ako se u tijeku izrade Izmjena i dopuna Prostornog plana uređenja Općine Jelenje za to ukaže potreba, zahtjevi, planske smjernice i dokumenti za izradu Plana zatražit će se i od drugih javnopravnih i pravnih tijela.

***Prijelazne i završne odredbe***

Članak 12.

Tijekom postupka Izmjena i dopuna Prostornog plana uređenja Općine Jelenje svi zahtjevi fizičkih i pravnih osoba vezanih za izdavanje akata za gradnju vršit će se neometano sukladno sadašnjem važećem Prostornom planu uređenja Općine Jelenje.

KLASA: \_\_\_-\_\_\_/\_\_\_-\_\_\_/\_\_\_

URBROJ: \_\_\_\_-\_\_\_-\_\_\_-\_\_\_

\_\_\_\_\_\_\_\_\_\_\_\_\_\_, \_\_\_.\_\_\_.\_\_\_\_\_\_.

PREDSJEDNICA OPĆINSKOG VIJEĆA

Izabela Nemaz